मिलावटी खाद्य पदार्थ बेचने वालों के खिलाफ अभियान चलाते हुए 15 नवंबर 2011 को खाद्य सुरक्षा अधिकारियों के सचल दल ने यमुना पुल के पास दूधियों को रोककर दूध की चेकिंग की थी। स्थानीय कोतवाली क्षेत्र के चंदूपुर गांव के राकेश सिंह यादव बाइक से चार केन भरकर दूध लेकर आ रहा था। टीम ने उसके दूध का नमूना लिया था। उसी समय ललपुरा थानाक्षेत्र के पौथिया गांव के बल सिंह सचान 10 कुंतल दूध बोलेरो जीप से लेकर जा रहा था और उसके केन से दूध का नमूना भरा गया था। दोनों नमूनों को जांच के लिए खाद्य विश्लेषक उप्र आगरा को भेजा गया। जहां दोनों नमूने अधोमानक पाए गए। इस पर खाद्य सुरक्षा अधिकारियों ने इन दोनों मामलों को अपर जिला मजिस्ट्रेट की अदालत में दायर किया। सोमवार को अदालत ने सुनवाई करते हुए दूध के नमूने फेल होने पर दोनों दूधियों पर अलग अलग जुर्माना ठोंका है। राकेश सिंह यादव पर 38 हजार रुपए और बल सिंह सचान पर अदालत ने 2.10 लाख रुपए का जुर्माना ठोंका। अदालत के इन फैसले से आम लोगों को उम्मीद जगी है कि मिलवाट खोरों पर अब अंकुश लगेगा।